મંડળીમાં પટેલ પોપટભાઈ પ્રભુદાસે તા.૧૦-૧-૧૭ થી ૩૧-૩-૧૭ સુધી વેચાણ ક્લાર્ક તરીકે ફરજો નિભાવી હતી. જે સમય દરમ્યાન સાગરદાણ, સાગર ઘી અને સ્થાનીક દુધનુ રૂા.૧૦,૨૩,૧૦૦/- નુ વેચાણ થયુ હતુ. જેમાંથી રૂા.૮,૪૫,૭૭૦ બેંકમાં જમા કરાવ્યા હતા. જ્યારે રૂા.૧,૦૫,૪૦૦ મંત્રી પાસે જમા કરાવ્યા હતા. બાકીની રકમ રૂા.૬૯,૯૩૦ જમા નહી કરાવી રોજમેળમાં વેચાણ ક્લાર્કના ખાતે ઉધાર્યા હતા. ઓડીટર સમક્ષના નિવેદનમાં વેચાણ ક્લાર્ક બાકીના રૂપિયા પોતાના અંગત કામમાં વાપર્યા હોવાનુ નિવેદન આપ્યુ હતુ. જે રકમ હાલમાં ભરી શકવા સક્ષમ ન હોઈ ૬૦ દિવસમાં રકમ જમા કરાવવાની ખાત્રી આપી હતી. આમ ઓડીટમાં કાયમી અને હંગામી ઉચાપત થયાનુ જણાઈ આવેલ છે. દુધ ભરાવાના સમયે મંડળીમાં હાજરી આપવાની, નાણાંકીય લેવડ દેવડ ઉપર ધ્યાન રાખવાની, કર્મચારીઓ ઉપર દેખરેખ રાખવાની જવાબદારી મંત્રીની છે. ત્યારે મંત્રીએ તેમની ફરજમાં નિષ્કાળજી દાખવી ગેરરીતી કરતા કર્મચારીઓને ખોટી રીતે છાવર્યા હતા.